钦定古今图书集成/明伦汇编/氏族典/第084卷 > 胡安国
## 钦定古今图书集成/明伦汇编/氏族典/第084卷 > 胡安国

按《宋史胡安国传》：“安国，字康侯，建宁崇安人。入太学，
三试于礼部，中绍圣四年进士第，廷试擢为第三，为
太学博士，提举湖南学事。有诏举遗逸，安国以永州
布衣王绘、邓璋应诏。零陵簿，称二人党人范纯仁客，
而流人邹浩所请托也。蔡京素恶安国与己异，得簿
言大喜，命湖南提刑置狱推治，又移湖北，再鞫，卒无”
验，安国竟除名。未几，簿以他罪抵法，台臣直前事，复
安国元官。政和元年，张商英相，除提举成都学事。二
年，丁内艰，移江东。父没终丧，遂称疾不仕。宣和末，李
弥大、吴敏、谭世𪟝合荐，除屯田郎，辞。靖康元年，除太
常少卿，辞。除起居郎，又辞。朝旨屡趣行至京师。时门
下侍郎耿南仲倚攀附恩，凡与己不合者，即指为朋
党，言安国不臣。钦宗曰：“渠自以病辞，初非有向背也。”
遣中书舍人晁说之宣旨，令勉受命，除中书舍人，中
书侍郎何栗挤之，诏与郡，乃除安国右文殿修撰、知
通州。金人薄都城，钦宗亟召安国，诏竟不达。高宗即
位，以给事中召。黄潜善讽给事中康执权论其托疾，
罢之。三年，枢密张浚荐安国可大用，再除给事中，赐
其子起居郎寅手札，令以上意催促。既次池州，闻驾
幸吴越，引疾还。绍兴元年，除中书舍人兼侍讲，遣使
趣召安国，以时政论二十一篇先献之。论入，复除给
事中。二年，入对，以疾恳求去。高宗曰：“闻卿深于《春秋》，
方欲讲论。”遂以《左氏传》付安国点句正音。寻除兼侍
读，会除故相朱胜非同都督江、淮、荆、浙诸军事，安国
奏胜非在政府缄默，附会胜非改除侍读，安国持录
黄不下，左相吕颐浩特命校正。黄龟年书行，安国遂
卧家不出。初，颐浩都督江上，还朝欲去异己者，或教
之指为朋党，颐浩大喜，即引胜非为助，而安国乃落
职，提举仙都观。五年，除徽猷阁待制、知永州。安国辞，
诏从其请，提举江州太平观，令纂修《春秋传》。书成，除
提举万寿观兼侍读。谏官陈公辅、中丞周秘、侍御史
石公揆承望宰相风旨，交章论安国学术颇僻。除知
永州，辞，复提举太平观，进宝文阁直学士。卒，赠四官，
谥文定。